«Հակառակորդն այստեղից մի քանի տասնյակ մետր հեռավորության վրա է գտնվում, և մենք, գիտակցելով այս հանգամանքը, ձգտում ենք ամենայն լրջությամբ կատարել մեր պարտականությունները: Դիրքապահներիս համար այս ամենն արդեն սովորական է դարձել, առօրեական: Մեր գերխնդիրը հենց այս ամենին կամ, զինվորական լեզվով ասած, մարտական իրադրությանը տիրապետելն է, որն իր մեջ բազմաթիվ բաղադրիչներ է ներառում: Հրամանատարության անմիջական աջակցությամբ և մեր նախաձեռությամբ վերջին շրջանում դիրքերում զգալի ինժեներական կահավորման աշխատանքներ են կատարվել, որոնք շարունակական բնույթ են կրում: Դրանք կատարված են խնամքով և այնպես, որ մարտ վարելու համար առավելագույնս անվտանգ և հարմարավետ լինի, որ ավելի լավ պայմաններում կատարենք մեր ծառայողական պարտականությունները: Իսկ նորագույն սարքավորումներով հագեցվածությունը թույլ է տալիս ավելի բարձր մակարդակով կատարել առաջադրված խնդիրները` լիովին վերահսկողության տակ պահելով հակառակորդի գործողությունները»,- մեզ հետ զրույցում ասում է շարքային Ս. Բլբուլյանը: